Zagreb, 30. travnja 2020.g.

**Z A P I S N I K**

sa **84. sjednice** Povjerenstva za odlučivanje o sukobu interesa održane dana 30. travnja 2020. godine u prostorijama Povjerenstva za odlučivanje o sukobu interesa, s početkom u 11,00 sati.

**PRISUTNI:** Nataša Novaković,Aleksandra Jozić-Ileković i Davorin Ivanjek.

**ODSUTNI:** Tatijana Vučetić i Tončica Božić.

**Iz Ureda Povjerenstva:** Majda Uzelac.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 83. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red.

Članica Povjerenstva Aleksandra Jozić-Ileković predlaže da se dnevni red dopuni s toč. 5. Davanje mišljenja u predmetu M-39/20, na zahtjev dužnosnice Jadranke Matok-Bosančić, zamjenice gradonačelnika Grada Kaštela. Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-35/20 na zahtjev dužnosnika ŽELJKA POSAVCA, općinskog načelnika Općine Petrijanec,** iznosi predmet i navodi da je dužnosnik podnio zahtjev za mišljenjem u kojem u bitnome navodi kako je njegova supruga kupila automobil vlastitim prihodima te ga je darovnim ugovorom darovala njemu, svome suprugu. Dužnosnik postavlja pitanje je li potrebno prvo ispunjavati promjenu u izvješću o imovinskom stanju na način da je navedeni automobil prvo naznačen kao vlasništvo supruge, a potom još jednu promjenu, da je isti automobil sada njegovo vlasništvo.

Izvjestiteljica predlaže da se donese mišljenje da je dužnosnik sukladno članku 8. stavku 1. i 2. ZSSI-a, dužan samo jednom podnijeti izvješće o imovinskom stanju povodom bitne promjene uslijed stjecanja automobila darovnim ugovorom darovanim od bračnog druga, na način da u novom izvješću o imovinskom stanju navede podatke o automobilu koji je stekao darovnim ugovorom od supruge. U rubrici „Oblik vlasništva“ dužnosnik treba navesti osobno vlasništvo, a pod „Način stjecanja“ kao način odabrati opciju darovnog ugovora. Nadalje, upućuje se dužnosnik da u rubrici „Napomene“ navede da je, prije nego je automobil postao njegovo vlasništvo, bio u vlasništvu njegove supruge, kao i kada i iz kojih sredstava je njegova supruga stekla predmetni automobila. Isto tako, ukoliko radi kupnje predmetnog automobila postoji kakva obveza njegove supruge novi kredit, pozajmica i sl., upućuje se dužnosnik da i takvu promjenu evidentira u novom izvješću o imovinskom stanju.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Predsjednica Povjerenstva kao izvjestiteljica u predmetu **M-36/20 na zahtjev dužnosnika TOMISLAVA BRAČUNA, općinskog načelnika Općine Nova Bukovica,** iznosi predmet i navodi da je dužnosnik podnio zahtjev u kojem od Povjerenstva traži mišljenje postoji li prepreka za isplatu naknade zapovjedniku postrojbe Civilne zaštite opće namjene Općine Nova Bukovica koji je ujedno brat dužnosnika Tomislava Dereša, zamjenika općinskog načelnika navedene Općine. U zahtjevu se nadalje navodi da ……………. navedenu funkciju obavlja temeljem Odluke o osnivanju Stožera civilne zaštite te je od početka rada civilne zaštite svakodnevno angažiran oko izdavanja propusnica, kontrole okupljanja građana i obavještavanja građana.

Izvjestiteljica predlaže da se donese mišljenje da sukladno odredbama ZSSI-a nema zapreke da se bratu dužnosnika Tomislava Dereša, isplati naknada kao članu Stožera civilne zaštite navedene Općine, pod jednakim uvjetima kao i svim ostalim članovima Stožera.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Predsjednica Povjerenstva kao izvjestiteljica u predmetu **M-37/20 na zahtjev dužnosnika MATE BOTICE, člana Uprave trgovačkog društva Odašiljači i veze d.o.o.,** iznosi predmet i navodi da je dužnosnik podnio zahtjev za mišljenjem u kojem navodi kako je Hrvatski radioamaterski savez nacionalni, nestranački, neprofitni strukovni savez tehničke kulture i drugih pravnih osoba koje ostvaruju programe Saveza. Savez je neprofitna pravna osoba upisana u Registar udruga Republike Hrvatske u skladu sa Zakonom o udrugama te je pravni slijednik prijašnje organizacije Savez radioamatera Hrvatske osnovane 21. ožujka 1949.g. Tijela upravljanja Saveza čine Skupština, Izvršni odbor, predsjednik i Nadzorni odbor. Predsjednik zastupa i predstavlja Savez, a bira ga Skupština na razdoblje od 4 godine, uz mogućnost ponovnog izbora. Predsjednik saziva Skupštinu i Izvršni odbor, usklađuje rad tijela Saveza, predstavlja Savez u zemlji i inozemstvu i obavlja druge poslove u skladu sa Statutom Saveza i poslovnicima Skupštine i Izvršnog odbora, sklapa ugovore i poduzima druge pravne druge radnje u ime i za račun Saveza. Za svoj rad odgovara Skupštini Saveza te je odgovoran da rad Saveza bude zakonit i usmjeren na razvoj amaterskih radijskih komunikacija. Dužnosnik dalje navodi kako nije član upravnog ili nadzornog tijela neprofitne udruge niti zaklade. Trgovačko društvo Odašiljači i veze d.o.o. i Hrvatski radioamaterski savez ostvaruju poslovnu suradnju u području zakupa elektroničke komunikacijske infrastrukture, gdje Odašiljači i veze d.o.o. nastupaju kao zakupodavac. Nastavno na navedeno, dužnosnik traži mišljenje Povjerenstva u slučaju kandidiranja odnosno imenovanja člana Uprave - direktora Odašiljača i veza d.o.o. predsjednikom Hrvatskog radioamaterskog saveza. Dužnosnik napominje kako bi se u slučaju obavljanja funkcije predsjednika Hrvatskog radioamaterskog saveza i donošenja odluka koje se odnose na suradnju s Odašiljačima i vezama d.o.o., član Uprave-direktor izuzeo od postupanja sukladno Statutu Saveza.

Izvjestiteljica predlaže da se donese mišljenje da na temelju članka 14. stavka 5. ZSSI-a, dužnosnik može za vrijeme obnašanja dužnost člana Uprave trgovačkog društva Odašiljači i veze d.o.o. obavljati i funkciju predsjednika udruge Hrvatski radioamaterski savez, u okviru prava da bude članom upravnih i nadzornih tijela najviše dviju neprofitnih udruga i zaklada, pri čemu nema pravo na naknadu ili primanje dara vezano za navedene funkcije, osim prava na naknadu putnih i drugih opravdanih troškova. Upućuje se dužnosnik da se u obnašanju dužnosti člana Uprave trgovačkog društva Odašiljači i veze d.o.o., u cilju očuvanja integriteta i vjerodostojnosti te povjerenja građana u nepristrano obnašanje dužnosti, izuzme od eventualnog sudjelovanja u donošenju odluka ili poduzimanja drugih radnji koje se na bilo koji način odnose na udrugu Hrvatski radioamaterski savez.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Član Povjerenstva Davorin Ivanjek kao izvjestitelj u predmetu **M-38/20 na zahtjev dužnosnika GORANA GROBOTEKA, pomoćnika pročelnika Kabineta predsjednika Republike Hrvatske,** iznosi predmet i navodi da je dužnosnik podnio zahtjev za mišljenjem u kojemnavodi da je imenovan za skrbnika svoje punoljetne sestre lišene poslovne sposobnosti te da s navedene osnove na svoj tekući račun za nju prima dječji doplatak, odnosno da na žiro račun prima sredstva uzdržavanja. Dužnosnik traži uputu na koji način treba prikazati primitak navedenih sredstava u izvješću o imovinskom stanju.

Izvjestitelj predlaže da se donese mišljenje da dužnosnik u izvješću o imovinskom stanju navede podatke o ostvarenim sredstvima doplatka za pomoć i njegu za osobu lišenu poslovne sposobnosti te uzdržavanja koje prima te će ih prikazati u dijelu izvješća pod rubrikom „Napomena“, na način da će navesti vrstu, ukupan godišnji iznos primljenih sredstava te što mu je u srodstvu osoba za koju prima ista sredstva. II. U slučaju da prestane primati navedena sredstva ili se njihov iznos promijeni tako da se poveća ili umanji za više od 10% na godišnjoj razini, dužnosnik je dužan o tome podnijeti izvješće Povjerenstvu istekom godine u kojoj je do takvih promjena došlo.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-39/20, na zahtjev dužnosnice Jadranke Matok-Bosančić, zamjenice gradonačelnika Grada Kaštela,** iznosi predmet i navodi da je dužnosnica podnijela zahtjev za mišljenjem u kojemnavodi da je odlukom Povjerenstva broj od 17. svibnja 2019.g .utvrđeno da su Grad Kaštela i dužnosnica postupili sukladno uputama Povjerenstva iz mišljenja danim vezano za nabavu usluge najma i održavanja fotokopirnih strojeva od trgovačkog društva CORONA-COPY d.o.o. u vlasništvu supruga dužnosnice te su Grad Kaštela i navedeno trgovačko društvo 12. lipnja 2019.g sklopili ugovor o najmu printera. Nastavno na navedeno, dužnosnica od Povjerenstva traži upute za postupanje u sljedećem ugovornom razdoblju.

Izvjestiteljica predlaže da se donese mišljenje da Grad Kaštela može stupiti u poslovni odnos s trgovačkim društvom CORONA-COPY d.o.o., u vlasništvu bračnog druga dužnosnice, ukoliko dužnosnica i Grad Kaštela postupe u skladu s uputama Povjerenstva, odnosno, Grad Kaštela dužan je postupak jednostavne nabave usluga najma i održavanja fotokopirnih strojeva za 2020.g., koje u svojoj ponudi ima trgovačko društvo CORONA-COPY d.o.o. iz Kaštel Sućurca, bez obzira na procijenjenu vrijednost konkretne nabave u Planu nabave za proračunsku godinu 2020.g., provesti sukladno pravilima postupka jednostavne nabave velike vrijednosti, propisanim Pravilnikom o provedbi postupaka jednostavne nabave Grada Kaštela uz obaveznu objavu zahtjeva za prikupljanje ponuda te u slučaju izravnog upućivanja zahtjeva gospodarskim subjektima, uz obvezno upućivanje zahtjeva na adresu najmanje tri gospodarska subjekta. Dužnosnica je dužna izuzeti se od obavljanja poslova predsjednika stručnog povjerenstva naručitelja i svih drugih eventualno povjerenih poslova, vezanih za razmatranje i odabir ponuda te sklapanja i provedbu ugovora s odabranim ponuditeljem. Ukoliko na zahtjev za prikupljanje ponuda svoju ponudu podnese trgovačko društvo CORONA-COPY d.o.o. te ukoliko navedena ponuda bude odabrana kao najpovoljnija, dužnosnica je dužna o navedenoj okolnosti obavijestiti Gradsko vijeće Grada Kaštela te istu okolnost objaviti na službenim internetskim stranicama Grada Kaštela. U slučaju izvanredne potrebe za nabavom određenih usluga koje na tržištu nudi trgovačko društvo CORONA-COPY d.o.o., a koje nisu bile obuhvaćene prethodno provedenim postupkom prikupljanja ponuda Grad Kaštela za nabavu te robe ili usluga ne može izravno stupiti u poslovni odnos s trgovačkim društvom CORONA-COPY d.o.o. Dužnosnica i Grad Kaštela dužni su, u slučaju odabira ponude trgovačkog društva CORONA-COPY d.o.o., prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 11,45 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**